ET Euroopa Liidu Teataja C 355/5

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2016/C 355/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„POMME DE TERRE DE L’ÎLE DE RÉ”

ELi nr: PDO-FR-0065-AM01-18.5.2016

KPN ( X ) KGT ( )

1. Taotlejate rühm ja õigustatud huvi

Ühendusse kuuluvad toote „Pomme de terre de l’île de Ré” tootjad ja pakendajad. Seega on ühendusel õigustatud huvi muutmistaotluse esitamiseks.

Taotlejate rühma nimi: Syndicat de défense de l’appellation d’origine de la Pomme de terre de l’île de Ré Taotlejate rühma tüüp: rohkem kui üks liige Liikmed: tootjad Muud: ladustajad Aadress: route de Sainte-Marie-de-Ré – BP no 3 17580 Le-Bois-Plage-en-Ré PRANTSUSMAA Tel +33 0546092309 E-post: pommedeterre.iledere@orange.fr

2. Liikmesriik või kolmas riik

Prantsusmaa

3. Tootespetsifikaadi osa, mida muutmine hõlmab

— ☐ Toote nimetus — ☐ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Tootmismeetod

Sordid.

Spetsifikaadi muutmise taotlus käsitleb lubatud sortide loetelu muutmist.

Tehakse ettepanek eemaldada loetelust neli sorti: „Goulvena”, „Pénélope”, „BF15” ja „Roseval”. Pärast kaitstud päritolunimetuse aastaid kestnud rakendamist selgus, et sordid „BF15” ja „Roseval” ei vasta enam kaitstud päritolunimetusega varajase kartuli „Pomme de terre de l’île de Ré” tootmise eripärale. Aastate jooksul on selgunud, et nende kahe kartulisordi puhul on suureks puuduseks nende pikk kasvutsükkel (105–110 päeva), mis ei aita kaasa pika arengutsükliga pinnaseparasiitide (ümarussid) leviku piiramisele. Nende parasiitide arengut võimaldab piirata ja nende populatsiooni vähendada lühikese kasvutsükliga sortide edendamine. Kuna sertifitseeritud seemnekartuli tootjad ei paku enam sorte „Goulvena” ja „Pénélope”, ei ole need toote „Pomme de terre de l’île de Ré” tootjate jaoks kättesaadavad.

Samuti soovitakse lisada kolm uut sorti: „Primabelle”, „Celtiane” ja „Léontine”. Sordid „Celtiane” ja „Léontine” on tihke viljalihaga toidukartulid. „Primabelle” on toidukartuli sort. Neid uusi sorte testiti kahe aasta jooksul vastavalt katseprotokollile, mille eesmärk oli kontrollida, kas sordid vastavad kaitstud päritolunimetuse tehnilistele, põllumajanduslikele ja organoleptilistele kvaliteeditingimustele. Katsete tulemused osutasid, et need kolm sorti vastavad kõikidele kaitstud päritolunimetusega toote „Pomme de terre de l’île de Ré” kriteeriumidele ja eripäradele.

Sort „Primabelle” on registreeritud Euroopa sordikataloogis, kuid Prantsuse sordikataloogis on see veel registreerimata, seega ei kuulu sort „Primabelle” mitte ühtegi Prantsuse sordikataloogi kulinaarsesse kategooriasse. Sõnastuse lihtsustamise huvides tehakse ettepanek jätta välja viide kulinaarsele kategooriale, mis on tihedalt seotud mugulate kuivainesisaldusega. Spetsifikatsiooni seisukohast ei ole sellel mingit mõju, sest lubatud sordid on kindlaks määratud nimeliselt ja registreerimisel on lähtutud toote omadustest, mitte kulinaarsest kategooriast.

See muudatus on vajalik, et jätkata toote „Pomme de terre de l’île de Ré” tootmist. Esiteks eemaldatakse sordid, mis ei ole enam saadaval või mille kasvatamine on põllumajanduslikult probleemne, teiseks lisatakse sordid, mis vastavad kõikidele kaitstud päritolunimetusega toote omaduste ja eripäradega seotud kriteeriumidele.

Muud

Viited kontrolliasutusele:

Kontrolliasutuse kontaktandmed on asendatud pädeva järelevalveasutuse kontaktandmetega.

Selle muudatuse eesmärk on vältida spetsifikaadi muutmise vajadust kontrolliasutuse muutumise korral.

Muud

Siseriiklikud nõuded:

Võrdlusnäitajate tabelis on ajakohastatud peamisi parameetreid, mida kartulisortide puhul kontrollitakse.

Eesmärk on võtta arvesse muudatusi, mis on seotud sortide eemaldamise ja lisamisega.

KOONDDOKUMENT

„POMME DE TERRE DE L’ÎLE DE RÉ”

ELi nr: PDO-FR-0065-AM01 – 18.5.2016

KPN ( X ) KGT ( )

1. Nimetus(ed)

„Pomme de terre de l’île de Ré”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toode „Pomme de terre de l’île de Ré” on varajane kartul, mille mugulate läbimõõt on väiksem kui 70 millimeetrit.

Kaitstud päritolunimetusega „Pomme de terre de l’île de Ré” tähistatakse toidukartuleid sordist „Alcmaria”, „Starlette”, „Carrera” ja „Primabelle” ning tihke viljalihaga toidukartuleid sordist „Amandine”, „Charlotte”, „Celtiane” ja „Léontine”.

Kartulile on iseloomulik sulava tekstuuriga viljaliha, millel võib olla eriline taimse alatooniga lõhn. Kartuli kuivainesisaldus saagikoristuspäeval jääb sortide „Alcmaria”, „Starlette”, „Carrera” ja „Primabelle” puhul vahemikku 15–20,5 % ning sortide „Amandine”, „Charlotte”, „Celtiane” ja „Léontine” puhul vahemikku 16–21 %.

Enne lõplikku valmimist korjatuna on kartuli koor õhuke ja tuleb kergesti ühe tõmbega ära.

Kartul on hooajasaadus, seda tohib lasta turule üksnes koristusaasta 31. juulini (k.a) ning see pole mõeldud pikaks säilitamiseks.

Toodet „Pomme de terre de l’île de Ré” käsitletakse kui värsket juurvilja, mis tuleb turule lasta kohe pärast korjamist.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik etapid alates kartuli idandamisest kuni kartuli korjamiseni toimuvad geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamine toimub geograafilises piirkonnas. Kartulid pakendatakse jaotuspakenditesse, mille kaal ei tohi olla üle 25 kg. Pakendamisviisi alusel saab identifitseerida partiisid ja nende päritolu, tagades nii toote jälgitavuse.

Toode „Pomme de terre de l’île de Ré” lastakse turule üksnes värskelt ning seetõttu on vaja mugulad pärast korjamist kiiresti pakendada.

Toote „Pomme de terre de l’île de Ré” tarbeks võetakse kartul üles enne lõplikku valmimist, mistõttu on tegemist õrna saadusega. Kartul ei tohi saada lööke, mis koort kahjustaksid, seda lõhuksid või selle pruuniks muudaksid. Kartuli iseloomulike omaduste säilimiseks peavad tootjad pöörama seega erilist tähelepanu kartulivõtule, sorteerimisele ja pakendamisele.

3.6. Sellise toote märgistamise erieeskirjad, millele registreeritud nimetus viitab

Lisaks andmetele, mis on ette nähtud kartulikaubanduse õigusaktidega, peab kaitstud päritolunimetusega toote „Pomme de terre de l’île de Ré” märgisel olema nii nimetus „Pomme de terre de l’île de Ré” kui ka märge „Kaitstud päritolunimetus” või lühend „KPN”.

4. Geograafilise piirkonna täpne määratlus

Geograafiline piirkond on Ré saar, mis koosneb alljärgnevatest kommuunidest: Ars-en-Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré, Saint-Martin-de-Ré.

5. Seos geograafilise piirkonnaga

Geograafilise piirkonna eripära

Päritolunimetuse „Pomme de terre de l’île de Ré” geograafiline piirkond on Charente-Maritime’i kümme kommuuni, mis moodustavad Ré saare. Ré saar asub Atlandi ookeanis kolme kilomeetri kaugusel Prantsusmaa rannikust ja paikneb La Rochelle’i kommuuni vastas.

Ré saar kuulub ajaloolise geoloogia seisukohalt Aquitaine’i setteala (Bassin aquitain) põhjaserva juurde. Saar on tekkinud mitmesuguste settekivimite (esmalt korallrahu-tüüpi ja seejärel Juura saviste lubjakivisetete) ladestumise tulemusena. Teise ladestumise ajal tekkis Ré saare lubjakivine aluspõhi, mille peale kuhjusid kvaternaari perioodil savi- ja tuulesetted.

Kaks ladestumisperioodi on põhjuseks, miks saare tasandikud moodustavad sileda maastiku, kus kõrgeim punkt ei ületa 20 meetrit.

Saarel enim levinud pinnas on lubjakivisel lähtekivimil põhinev kaltsiumirikas muld.

Kartulikasvatuspiirkondades on üldiselt pruun aluseline muld, mille peal on liivase sette või liivase tekstuuriga tuulesette kiht. Need mullad on kerged, kuivad ja vett läbilaskvad. Nendes muldades ei ole peaaegu üldse kaaliumit ega fosforit ning üldiselt on ka huumust vähe.

Ré saare eripära on veel see, et seal leidub looduslikult adrut, mida põllumehed saavad kasutada väetisena. Nimetatud orgaanilist väetist, mis koosneb saare randadelt kogutud merevetikatest ja mis on kaua aega olnud ainuke orgaaniline vahend mulla viljakuse parandamiseks, kasutavad mõned tootjad veel tänapäevalgi. Adru eeliseks on tõsiasi, et see laguneb kiiremini kui näiteks veisesõnnik.

Kliima on tüübilt mõõdukas ookeaniline. Kliima mõõdukus on silmatorkavam mandri rannikualadel, kuivõrd saarel täheldatakse rohkem päikesepaistet, vähem sademeid ja mahedamaid õhutemperatuure. Neid erinevusi seletab ookeani suurem mõju saarele kui mandrile.

Saare kliima on väga päikesepaisteline (2 300 tundi aastas, millega kaasneb rohkelt valgust) ning seda iseloomustab vähene sademete (alla 700 millimeetri aastas) hulk ja aasta keskmine temperatuur umbes 13 °C. Vihmasadusid täheldatakse peamiselt sügisel ja talvel ning lund ja külmakraade on seal harva. Peale selle puhuvad Ré saarel soojad ja tugevad tuuled.

Kasutuselolevate kartulikasvatamise meetoditega püütakse aidata kaasa „Pomme de terre de l’île de Ré” varajasele kartulile iseloomulike omaduste tekkimisele. Kasvatamismeetodeid iseloomustab:

— kindlaksmääratud mahapaneku aeg, mis võimaldab kartuli varakult üles võtta, sest toodet „Pomme de terre de l’île de Ré” ei või pärast 31. juulit enam koristada.

— tihedam mahapanek ja väike vaovahe;

— kartulipealsete hävitamine, mida tehakse ainult mehaaniliselt, et mulda mitte rikkuda – see aitab saavutada toote paremad organoleptilised omadused.

Toote eripära

Toode „Pomme de terre de l’île de Ré” on varajane kartul.

Kuna kartul on varajane ja selle läbimõõt on väike või keskmine (alla 70 mm), on tal ainuomased organoleptilised omadused: sulav viljaliha; keedetud kartuli lõhn muutub hooaja jooksul (taimsetest lõhnadest kuni kuivatatud puuviljade lõhnani); peaaegu alati magus maitse, millel on kerge soolane alatoon.

Põhjuslik seos

Tootele „Pomme de terre de l’île de Ré” iseloomulikud jooned ja organoleptilised omadused on välja kujunenud tänu Ré saare mullastikutingimuste ning tootjate kasutatavate meetodite koostoimel.

„Pomme de terre de l’île de Ré” on varajane tänu oma kasvutingimustele ja kohalike põllumeeste oskusteabele. Tänu kergetele muldadele, ühtlasele temperatuurile ja ohtrale päikesevalgusele, mida täiendab taimede katmine kattelooriga, soojeneb muld kiiresti üles. Kartul on varajane, sest seda eelidandatakse, see tärkab vara ja seda koristatakse vara.

„Pomme de terre de l’île de Ré” on oma omadused saanud tänu oma mugulate väikestele mõõtmetele (alla 70 millimeetri), mis aitab kaasa mugulate organoleptiliste omaduste kujunemisele. Niisugused mõõtmed saadakse tänu looduslikult väikesele sademete hulgale ja idandatud seemnekartuli tihedale mahapanekule, mis on saarel kombeks. Kartuli väikeseid mõõtmeid soosivad ka pinnase kiire kuivamine, mahe temperatuur ning soojad ja tugevad tuuled. Mahapaneku tihedus aitab vastu panna saarel puhuvatele tugevatele tuultele.

Nii annavad tootele „Pomme de terre de l’île de Ré” ajaloolise väärtuse ideaalsed mullastikutingimused, mida toetavad otstarbekas põlluharimismeetod ja õige sordivalik.

Viide spetsifikaadi avaldamisele

(viitemääruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-33a6ecf7-2f06-499e-a064-705743de4243/telechargement

(1) ELT L 343, 14.12.2012, lk 1.